CELEX: 62008CN0171
Language: fi
Date: 2008-04-25 00:00:00
Title: Asia C-171/08: Kanne 25.4.2008 — Euroopan yhteisöjen komissio v. Portugalin tasavalta

5.7.2008   
            
            
               FI
            
            
               Euroopan unionin virallinen lehti
            
            
               C 171/24
            
         Kanne 25.4.2008 — Euroopan yhteisöjen komissio v. Portugalin tasavalta
   (Asia C-171/08)
   (2008/C 171/36)
   Oikeudenkäyntikieli: portugali
   Asianosaiset
   
      Kantaja: Euroopan yhteisöjen komissio (asiamiehet: E. Montaguti, P. Guerra e Andrade ja M. Telles Romão)
   
      Vastaaja: Portugalin tasavalta
   Vaatimukset
   
               —
            
            
               Yhteisöjen tuomioistuimen on todettava, että Portugalin tasavalta ei ole noudattanut EY 56 ja EY 43 artiklan mukaisia velvoitteitaan, koska se on pitänyt voimassa Portugal Telecom SA:ssa valtion ja muiden julkisyhteisöjen erityisoikeuksia, joita on myönnetty Portugalin valtion Portugal Telecom SA:ssa omistamiin etuoikeudellisiin osakkeisiin (golden shares) liittyen.
            
         
               —
            
            
               Portugalin tasavalta on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Portugalin valtiolla on hallussaan 500 etuoikeudellista osaketta (golden shares) Portugal Telecom SA:ssa (jäljempänä PT). Kyseiset osakkeet antavat valtiolle veto-oikeuden päätöksenteossa seuraavissa tilanteissa: yleiskokouksessa toteutettavat valinnat, tilintarkastajaryhmän puheenjohtajan ja lakisääteisen tilintarkastajan valinta, yhtiön tuloksen käyttämisestä päättäminen, yhtiöjärjestyksen muuttaminen, yhtiöpääoman korottaminen, etuoikeuksien rajoittaminen ja poistaminen, obligaatioiden ja muiden arvopaperien liikkeelle laskeminen, yhtiön toiminnan yleisten tavoitteiden ja perustavanlaatuisten periaatteiden vahvistaminen, muihin yhtiöihin suuntautuvan sijoitustoiminnan yleisten periaatteiden määrittäminen, kotipaikan muuttamiselle myönnettävä lupa ja lupa yli 10 prosenttiosuutta pääomasta vastaavien osakkeiden hankkimiselle, jonka toteuttavat osakkeenomistajat, jotka harjoittavat suoraan tai välillisesti toimintaa, joka kilpailee PT:n valvonnassa olevien yhtiöiden harjoittaman toiminnan kanssa. Veto-oikeus koskee myös kolmasosaa hallintoneuvoston jäsenten kokonaismäärästä, johon sisältyy myös hallintoneuvoston puheenjohtaja.
   Komissio katsoo, että tällaiset veto-oikeudet rajoittavat pääomien vapaata liikkuvuutta ja sijoittautumisvapautta. Tällaiset keinot estävät suoria sijoituksia PT:hen, salkkusijoituksia ja sijoittautumisvapauden harjoittamista.
   Kyseiset valtion erityisoikeudet ovat valtion toimenpiteitä jo sillä perusteella, että etuoikeutetut osakkeet eivät perustu yhteisöoikeuden normaaliin soveltamiseen.
   Kyseiset etuoikeutetut osakkeet (golden shares) eivät ole yleisen edun mukaisten oikeutettujen tavoitteiden ja erityisesti niiden tavoitteiden mukaisia, jotka Portugalin tasavalta mainitsee ja joita ovat yleinen järjestys ja turvallisuus, kaapeli- ja kupariverkostojen ylläpitäminen ja PT:n tukku- ja vähimmäistoiminnan ylläpitäminen, julkisen palvelun tarjoaminen, televiestintäalan sääntelymalli ja pääomamarkkinoiden mahdolliset häiriöt.
   Missään tapauksessa Portugalin tasavalta ei noudata suhteellisuusperiaatetta, sillä kyseiset keinot eivät ole asianmukaisia tavoiteltujen päämäärien toteuttamiseksi ja ylittävät sen, mikä on tarpeen näiden päämäärien saavuttamiseksi.